**AGENDA NOVEMBRE 2019**

**Dilluns 4 novembre**

**‘Mort, identitat i aculturació’ amb els escriptors Eduardo Ruiz Sosa, Cristina Falcón i Sergio Galarza**

En el marc de la festivitat d'orígens mexicans del Dia de Morts, l'espai d'entrevistes *La Cháchara* impulsat per *Transeúnte*, projecte de comunicació i gestió cultural, convoca els escriptors llatinoamericans Eduardo Ruiz Sosa (Mèxic), Cristina Falcón Maldonado ( Veneçuela) i Sergio Galarza (Perú) a reflexionar sobre els mecanismes de recepció i adaptació a una cultura diferent a la pròpia. La periodista María Laura Padrón conversarà amb els autors.

**Dimarts 5 a Dissabte 9 novembre**

**VII Setmana de l’Humor Llatinoamericà**

Dimarts 5N 🡪 Conferència inaugural de la VII Setmana de l'Humor Llatinoamericà *Pues, eres graciosa para ser mujer* a càrrec de l’escriptora barcelonina Isabel Franc i taula-vermut moderada per Radioman amb Isabel Franc, Alfredo Alonso, Andrés Caminos, Gadiel Sztryk, Mónica Cabrera i Hernán Casciari (per WhatsApp).

Dimecres 6N🡪 *Mi familia*, lectura dramatitzada basada en l’obra del dramaturg uruguaià Carlos Liscano. Direcció: Alfredo Alonso. Actors: Sergio Alessandria, Eloi Benet, Joaquín Daniel i Abril Hernández.

Dijous 7N🡪 *Inestable*, espectacle del duo *Sutottos* (Argentina) que es concentra en la por i els seus derivats (paranoies, fòbies, obsessions i ansietats). Una porta mal tancada, una trucada de telèfon, un llençol o una taca d’humitat a una paret són punts de partida que condueixen a la neurosi i que acaben atrapant-nos en els nostres temors propis.

Divendres 8N🡪 *El sistema de la víctima*, unipersonal de l’actriu Mónica Cabrera (Argentina). L'espectacle és una reflexió des de l’humor sobre un mal que recau damunt de la gent: la sensació de ser víctimes.

Dissabte 9N🡪 *Casciari en primera persona*, narració de contes a càrrec de l’escriptor i editor Hernán Casciari (Argentina). Nascut a Mercedes, província de Buenos Aires, Casciari s’atreveix a narrar la seva pròpia obra durant més o menys una hora i per a un públic que en cap cas havia demanat la seva presència... Mai la literatura havia caigut tan baix!

**Dilluns 11 novembre**

**´Eròtica i feminisme'. Diàleg amb María Moreno (Argentina)**

Amb motiu de la publicació del seu llibre *Panfleto. Erótica y feminismo* (Literatura Random House, 2019), la periodista i escriptora argentina María Moreno parla amb Meri Torras, professora de Teoria de la Literatura i Literatura Comparada de la Universitat Autònoma de Barcelona, sobre antipatriarcalisme, pornografia, moralina, feminicidi, lluites, conquestes, moviments feministes i el lloc de la dona en els darrers anys.

**Dimecres 13 novembre**

**Documental 'Exiliada', de Leonor Zúñiga (Nicaragua)**

*Exiliada* (Nicaragua/EUA./Costa Rica, 2019, 24’) és un curt documental de la sociòloga i documentalista nicaragüenca Leonor Zúñiga que s’endinsa en la vida de Zoilamérica Ortega Murillo, fillastra de Daniel Ortega, president de Nicaragua, a qui va denunciar per abusos sexuals el 1998.

**Dijous 14 novembre**

**'De formigues i elefants'. Diàleg amb els escriptors Jordi Soler i Héctor Abad Faciolince**

Diàleg amb els escriptors Jordi Soler (Mèxic) i Héctor Abad Faciolince (Colòmbia) al voltant del diminut i el gran, el petit com el virus que ens mata, l’enorme com l'allau que ens sepulta; la rellevància i transcendència dels personatges secundaris i els marges que hi tenen, entre l'autobiografia i la ficció. Modera l'escriptora i periodista Olga Merino.

**Divendres 15 novembre**

**Concert de l’Ensamble ‘En clave de son’**

L’Ensamble *En clave de son*, format per músics mexicans especialitzats en música clàssica i amb una àmplia experiència en música folklòrica i popular, ofereix un concert amb obres d’Astor Piazzolla, Marco Pereira, Antonio Lauro o Arturo Márquez, entre d’altres. En clave de son està format per Octavio Beltrán (percussió); Juan Ramón Arceo (guitarra); Alejandro Correa (violí); Eduardo Hernández (guitarra) i Violant Olivares (guitarra).

**Dilluns 18 novembre**

**Correspondències: Guillermo Cabrera Infante (Cuba)**

Quarta sessió del cicle *Correspondències*, espai que proposa recuperar epistolaris d'escriptors i escriptores de l'Amèrica Llatina. En aquesta ocasió les acadèmiques Anna Caballé i Dunia Gras dialogaran sobre les cartes enviades pel cineasta Néstor Almendros a l'escriptor cubà Guillermo Cabrera Infante. En la lectura de les missives hi intervindran els actors Eloi Benet i Orestes Pérez.

**De dimarts 19 a divendres 22 novembre**

V FIC Gibara. Festival de Cinema Pobre

**Dimarts 26 novembre**

**'Del mar que no tiene mañana'. Homenatge a la poeta brasilera Neni Salvini**

Casa Amèrica Catalunya i l'editorial *Animal Sospechoso* reten homenatge a la poeta brasilera Neni Salvini, de 95 anys d’edat, amb textos inèdits que durant gairebé sis dècades han guardat silenci al calaix del seu escriptori. A l'acte comptarem amb la presència de l'autora i també hi intervindran el poeta, editor i llibreter Juan Pablo Roa; les poetes Maria Lorente, Neus Aguado i Vivian Lemes, i les artistes Carla Tabora i Livia Ruiz Rosas.

**Dilluns 9 desembre**

Lliurament XVII Premi Joan Alsina de Drets Humans a la lideressa social i mediambientalista colombiana Francia Márquez.

**De dimarts 10 a divendres 13 desembre**

Cinema: Retrospectiva Sanjinés